MALMØ: Lørdag tidlig morgen er to håndgranater blevet kastet mod et højhus i Malmø.

Politiet har afspærret området omkring bygningen, og lige nu arbejder bomberyddere på at undersøge de fundne genstande.

I alt er 60 mennesker blevet evakueret til en skole i nærheden. Det skriver den svenske avis Expressen.

»Vi har afspærret og sikret stedet. Dels fordi der er en mulig fare, og fordi vi skal have mulighed for at sikre spor. Stedet skal være urørt for teknikere, så de kan lave en grundig undersøgelse, og for at der kan blive taget hånd om det, der eventuelt er farligt,« siger Lars Förstell fra politiet i Skåne til Expressen.

Ambulancer og redningstjenester er i øjeblikket på en tankstation i nærheden og afventer instrukser fra politiet.